46. schôdza NR SR - 11.deň - A. dopoludnia
Dátum: 2026-02-12
Poslanec: Gregorová, Gréta (PS)
Druh vystúpenia: Vystúpenie v rozprave

Ďakujem za slovo. Vážená vládna koalícia, vážený pán minister, Výročná správa za rok 2024 hovorí jasne, napriek tomu teda tu o tom vedieme diskusiu. Jasné je to, že Slovensko zle hospodári a fakt sa to nedá zvaliť na nepriaznivé okolnosti alebo na niektorú predchádzajú vládu. Deficit verejnej správy je päť a pol percenta HDP. To znamená, štát minul o 7,16 miliardy eur viac ako vybral a je to obrovská suma, kebyže si to prepočítame na obyvateľov, tak je to ako keby každý Slovák a Slovenka dlžili štátu zhruba 1 300 eur. Limit Európskej únie sú 3 % HDP, takže pri päť a pol sme naozaj hlboko v problémoch. Celkový dlh Slovenska dosiahol takmer 78 miliárd eur, je to 59,7 % toho, čo celá krajina za rok vyrobí. Približujeme sa k nebezpečnej hranici 60 % HDP čo je limit Európskej únie. No a potom tretie číslo, ktoré je dôležité, je štrukturálne saldo. Je to kľúčové, lebo ukazuje deficit očistený od vonkajších vplyvov a znamená to, že aj keby bola perfektná ekonomická situácia, dobrá ekonomická situácia a žiadne krízy, tak štát by stále míňal o 4,8 % HDP viac než má. A je to dôležité, lebo to štrukturálne saldo dokazuje, že ide o systematicky zlé hospodárenie súčasnej vlády. Míňate príliš veľa a nekontrolovateľne bez ohľadu na príjmy a popritom sa konsoliduje tak, že sa šetrí na ľuďoch, nie, štát nešetrí na sebe. Rozpočtové organizácie napríklad, čo sú ministerstvá, úrady, štátne inštitúcie, namiesto šetrenia sa tam výdavky na mzdy zvýšili o približne 250 miliónov eur. Čiže aj štátne podniky napríklad, železnice, energetické firmy, Slovenská pošta sú zároveň v strate. Čiže opäť to znamená neefektívne hospodárenie, lebo zaťažujú štátny rozpočet a namiesto príjmov generujú neustále výdavky. No a keď vláda hovorí o konsolidácii a potrebe šetriť a súčasne nafukuje vlastný aparát a ja neviem, toleruje straty štátnych firiem, bremeno úsporných opatrení, tak očividne nie sú občania a občianky. Konsolidácia má aspoň teda to tak vnímam ja, ale myslím si, že to tak vnímame viacerí, že konsolidácia má zmysel iba vtedy, ak štát zároveň dokáže ochrániť verejné financie a verejné peniaze pred rozkrádaním. No a ja mám zároveň pocit, že toto je teda jediný aspekt vládnutia, kde vlastne vláda prináša systémové riešenia. Nie však tie, ktoré by verejné zdroje chránili, ale také, ktoré skôr umožňujú ich rozkrádanie. Gratulujem. A to si nevymýšľam, to hovorí generálny prokurátor, ktorý za minulý rok konštatuje približne 70 % prepad návrhov na obžalobu pri korupcii a nulu pri odhalených prípadoch korupcie na najvyšších miestach štátu. Hlavná vizitka tejto vlády pri tomto všetkom, minister Šutaj Eštok, ktorý teda vlastne sa k tejto žalostnej situácii nepostavil pred verejnosť so žiadnym vysvetlením, či nebodaj opatreniami na nejaké zlepšenie situácie. Našiel si čas v tom istom, v tom istom čase si našiel čas na tlačovku o sedemnástich nových policajných autách kúpených z peňazí daňových poplatníkov. A ono bolo strašne milé na tom videu, ktoré minister publikoval, vidieť jeho radosť keď, keď mu policajti tam zapli tie blikajúce majáky. No, nám skôr blikajú všetky kontrolky, pretože Slovensko sa opäť prepadlo v rebríčku vnímania korupcie na 61. miesto. A je naozaj hanba a je to smutné, že minister vnútra si nenašiel čas na riešenie korupcie. Potom prezidentka Policajného zboru pani Maškarová mala tlačovú besedu. Asi je tiež extrémne zaneprázdnená, no ale prišla pred médiá odprezentovať vlastné čísla a verejnosť a novinárov presviedčala, že polícia korupciu vyšetruje, dokonca, že je jej prioritou a potom nezodpovedala viacero otázok od novinárov. Napríklad, prečo pani prezidentka hovorí, že sa vyšetrujú činy, ktoré získavajú policajti z vlastného vyšetrovania. Prečo tam nie sú žiadne oznámenia od občanov. Že by preto lebo nedôverujú polícií, že bude náležito vyšetrovať a objasňovať aj korupčnú trestnú činnosť. A podľa mňa si rovnako ľudia zaslúžia vidieť a vedieť odpovede na otázky, prečo sa Slovensko stalo eldorádom na podvody s DPH a daňovými únikmi ako tu už bolo spomenuté. Ešte aj zo stavu korupcie si, si očividne spravili ja neviem, PR PowerPoint prezentáciu ak som tomu správne porozumela a vybrali si, si tam nejaké mäkké ukazovatele. Šikovne presunuli porovnávacie roky tak, aby to opticky nevyzeralo ako prepad, lenže prosím vás, ako ľudí fakt nezaujíma nejaký PR graf, to zvládne vyrobiť aj, aj, aj ja, kebyže chcem akýkoľvek. Zaujíma ľudí realita a realitou je, že koľko vecí sa dotiahne do obžalôb a či sú úspešne stíhaní ľudia aj na najvyšších miestach štátu. No a kým polícia maľuje realitu na ružovo, generálny prokurátor tu jasne ukázal veľmi vážne čísla a povedal čo je podstatné, že keď dramaticky klesajú obžaloby a na najvyšších miestach štátu nie je odhalený ani jeden prípad korupcie, tak to znamená, že je to fatálne zlyhanie štátu. Nie je to niečo čím sa chváliť. Jedine teda pokiaľ, ak, ak vy veríte, že Slovensko je tou jedinou krajinou na svete, kde neexistuje korupcia na najvyšších miestach, ak to tak je, tak no už nám asi nič nepomôže. Preto je toto celé výsmech. Ľudia si majú uťahovať opasky, konsolidovať, znášať dôsledky vášho hospodárenia, kým štát nedokáže presvedčivo ukázať, že vie zastaviť korupciu a ochrániť peniaze občanov. A zároveň sa teda niet čo diviť, že v takejto ekonomike logicky sa najviac darí korupčníkom a daňovým podvodníkom, a že slušní ľudia majú čoraz menej záujem tvoriť v takejto krajine hodnoty. A je to smutné. A je to nebezpečné. Ďakujem. (Potlesk.)